№……………….…………………2019 г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-Н РУМЕН ПОРОЖАНОВ** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****РУМЕН ПОРОЖАНОВ** |

**ДОКЛАД**

**от**

**д–р Лозана Василева, заместник-министър на земеделието, храните и горите**

**Относно:** Проект на Наредба за изменение и допълнение на Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г.

**УВАЖАЕМИ ГОСПОДИН МИНИСТЪР,**

На основание чл. 9а, т. 2 от Закона за подпомагане на земеделските производители (ЗПЗП) внасям за одобряване проект на Наредба за изменение и допълнение на Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г., наричана по – нататък „НИД на Наредба № 7 от 2015 г.“.

**Основните предложения и причини за изменение и допълнение на наредбата се състоят в следното:**

С предлаганите изменения и допълнения с проекта на НИД на Наредба № 7 от 2015 г. се цели да се уеднакви нормативната уредба на национално ниво, като се съобразят промените, настъпили в правото на Европейския съюз и в националното законодателство, и да се създаде по-голяма яснота относно прилагането на мярка 10 „Агроекология и климат“. На следващо място, проектът на НИД на Наредба № 7 от 2015 г. е съобразен и с предложеното пето изменение на Програмата за развитие на селските райони за периода 2014 – 2020 г. (ПРСР 2014 – 2020 г.).

Съгласно Регламент (ЕС) № 1306/2013 на Европейския парламент и на Съвета от 17 декември 2013 година относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (Регламент 1306/2013) (ОВ L, бр. 347 от 20 декември 2013 г.) финансирането на мерките за развитие на селските райони се извършва от Европейски земеделски фонд за развитие на селските райони (ЕЗФРСР) при споделено управление между държавите-членки и Съюза. Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (Регламент (ЕС) № 1305/2013) (ОВ L, бр. 347 от 20 декември 2013 г.) определя общите правила за подпомагането на развитието на селските райони от Съюза, финансирано от ЕЗФРСР.

Разпоредбите на чл. 28 от Регламент (ЕС) № 1305/2013 предвиждат, че при изчисляване на плащанията, свързани с подпомагането, държавите членки приспадат сумата, необходима за изключване на двойно финансиране на практиките, посочени в чл. 43 от Регламент (ЕС) № 1307/2013 за установяване на правила за директни плащания за земеделски стопани по схеми за подпомагане в рамките на общата селскостопанска политика (ОВ L, бр. 347 от 20 декември 2013 г.), наричан по-нататък „Регламент (ЕС) № 1307/2013“.

В съответствие с тези разпоредби през 2018 г. в Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г. (ДВ, бр. 16 от 2015 г.) (Наредба № 7 от 2015 г.) е отразено преразглеждане на изпълнявани ангажименти с цел избягване риска от двойно финансиране. Тук следва да се отбележи, че считано от 01.01.2018 г. са в сила изменения на практиките по чл. 43 от Регламент (ЕС) № 1307/2013. С предлагания проект на наредба се предвижда диференциацията на размера на ежегодните плащания за някои направления с цел избягване риска от двойно финансиране, като се уточнява и времевият период – преди и след 01.01.2018 г. По такъв начин с приемането на тези разпоредби ще се създаде яснота по отношение на размера на плащанията по заявления, подадени след 2018 г. В тази насока е от значение да се отбележи, че се касае до плащания, които към настоящия момент не са извършени. Отделно следва да се отбележи, че промяната в размера на годишните плащания е представена и одобрена от Комитета по наблюдение на Програмата за развитие на селските райони за периода 2014 – 2020 г.

 Следващите изменения касаят промени относно срока за изпращане на уведомителни писма за одобрение или неодобрение за участие в мярката от Държавен фонд „Земеделие“ – Разплащателна агенция (ДФЗ-РА), като същият е съобразен със срока за оттегляне на заявлението за подпомагане. Предвид информация от Изпълнителна агенция по сортоизпитване, апробация и семеконтрол, че пипер сорт „Ивайловска капия“ е заличен от списъка на застрашените от изчезване местни сортове, важни за селското стопанство, се заличава и реда „Ивайловска капия“ в приложение № 8 към чл. 25 от сега действащата уредба. По реда на наредбата се подпомага отглеждането на застрашени от изчезване сортове.

В сега действащия текст на разпоредбата на чл. 54, ал. 3 от Наредба № 7 от 2015 г. Изпълнителна агенция по селекция и репродукция в животновъдството и дирекциите на националните паркове изпращат в Министерството на земеделието, храните и горите заверена разпечатка на въведените в електронната система данни в едномесечен срок. Предвид отпадналата необходимост от предоставяне на цитираната заверена разпечатка на хартиен носител, се отменя разпоредбата на чл. 54, ал. 3 от Наредба № 7 от 2015 г.

Друга основна част от предложените изменения и допълнения са свързани с получени бележки от ДФЗ-РА, които касаят прилагането на мярката. В тази връзка се прецизират текстове относно прекратяването на ангажименти от ДФЗ-РА, начина на възстановяване на средства при прекратяване на ангажименти с цел избягване на различно тълкуване и начина, по който ДФЗ-РА изчислява процентното съотношение при географски припокривания. Отделно се внася по-голяма яснота при прехвърляне на ангажимент, както и се прецизират сроковете за преминаване на обучение.

Като обобщение, може да се отбележи, че възникналите обстоятелства, които налагат приемането на проекта на НИД на Наредба № 7 от 2015 г. са измененията в приложимото европейско и национално законодателство и необходимостта от по-голяма яснота при прилагането на нормативната уредба. Няма възможност предвижданите с проекта изменения и допълнения да бъдат реализирани по друг начин. В процеса на прилагането на Наредба № 7 от 2015 г. не е извършена последваща оценка на въздействието. По своя характер цитираната наредба не е акт, който регулира стопанска дейност и не настъпват значителни последици за обществото в неговата цялост. Засягат се ограничен кръг правни субекти, а именно земеделски стопани, които мога да бъдат подпомагани по реда на наредбaта. Това е и кръгът от заинтересовани лица, върху които проектът на нормативен акт пряко оказва влияние. В този кръг се включват и земеделските стопани, които са вече ползватели на помощта по мярка 10 „Агроекология и климат“ и имат поет ангажимент. От страна на администрацията, пряко заинтересовани страни от влизането в сила на проекта на НИД на Наредба № 7 от 2015 г. е ДФЗ-РА. Косвено засегнати заинтересовани страни са неправителствените организации, в чиито състав има земеделски стопани, които могат да бъдат кандидати за подпомагане по реда на цитираната мярка или са ползватели на помощта. С предвижданите изменения и допълнения в проекта на НИД на Наредба № 7 от 2015 г. се доразвива и се прецизира съществуваща уредба на обществени отношения, като не се създават нови регулаторни режими и нови регистри и не се оказва влияние върху административната тежест за гражданите.

**Целите, които се поставят с предложения акт и очаквани резултати от прилагането:**

С предложените промени в нормативната уредба се цели да се отговори на предизвикателствата, възникнали в процеса на прилагането на ПРСР 2014 – 2020 г., задълженията за изключване на двойното финансиране, както и ефективно управление на финансови средства по мярката. Част от промените целят да се осигури съответствие на текстове, включени в предложенията за пето изменение на ПРСР 2014 – 2020 г. и приложимото европейско и национално законодателство.

Постигането на тези цели са резултатите, към които е насочен настоящият проект на НИД на Наредба № 7 от 2015 г. Без приемането на тази уредба, при така наречен „вариант „Без действие“, ще е налице неяснота относно прилагането на норми на правото на Европейския съюз, неяснота в текстовете на отделни разпоредби, както и необосновано предоставяне на информация на хартиен носител. С други думи, са възможни единствено негативни въздействия, били те социални или икономически. С влизането в сила на НИД на Наредба № 7 от 2015 г. ще се постигне реализиране в пълнота на европейската политика за подпомагане на земеделските стопани, ще се установи една по-ясна регламентация на условията и реда за предоставяне на финансови средства, на основанията, при които ангажимента може да се прекратява и да се иска възстановяване на предоставени средства. Това са положителните социални и икономически въздействия от варианта „Приемане на предложения проект на акт“.

**Финансови и други средства, необходими за прилагането на наредбата:**

Проектът не предвижда разходването на допълнителни средства от бюджета на Министерство на земеделието, храните и горите. Финансовите средства ще бъдат предвидени в сметката за средствата от Европейския съюз на ДФЗ-РА.

**Анализ за съответствие с правото на Европейския съюз**

В § 1 от проекта на Наредба за изменение и допълнение на Наредба № 7 от 2015 г. за прилагане на мярка 10 "Агроекология и климат" от Програмата за развитие на селските райони за периода 2014 – 2020 г. се уточнява конкретният размер на плащанията по направленията, при които е възможен риск от двойно финансиране.

Останалата част от предвижданите изменения и допълнения са с цел по-голяма яснота и прецизиране на действащите текстове, за да се избегне възможно двояко тълкуване и удължаване на срокове, които да съответстват на други разпоредби от националното законодателство. Същите не са относими към изисквания в правото на Европейския съюз.

В съответствие с чл. 26, ал. 2 от Закона за нормативните актове на 11.01.2019 г. в сградата на Министерство на земеделието, храните и горите е проведена обществена консултация с граждани и юридически лица, включително браншовите организации и асоциации.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (ДВ, бр. 35 от 2007 г.), тъй като с проекта на наредба не се транспонира директива.

Проектът на наредба, ведно с проекта на настоящия доклад, са публикувани на електронната страница на Портала за обществени консултации и електронната страница на Министерство на земеделието, храните и горите за провеждане на обществени консултации за срок от 30 дни, съгласно разпоредбата на чл. 26, ал. 3 и 4 от Закона за нормативните актове.

Справката за отразяване на постъпилите предложения от обществените консултации, заедно с обосновката за неприетите предложения, е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите, утвърдени със Заповед № РД 09 – 851 от 30 октомври 2017 г. на министъра на земеделието, храните и горите. Направените бележки и предложения по отношение на наредбата са отразени в представения проект и в приложената справка за отразяване на постъпилите становища.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 9а, т. 2 от Закона за подпомагане на земеделските производители предлагам да издадете предложения проект на Наредба за изменение и допълнение на Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г.

|  |  |
| --- | --- |
| **Приложение:**  | 1. Проект на Наредба;
2. Справка за отразяване на постъпилите становища;
3. Справка за проведената обществена консултация;
4. Постъпили становища.
 |

**С уважение,**

**Д-р Лозана Василева**

*Заместник-министър на земеделието, храните и горите*